南风之薰赋（以悦人阜财生物咸遂为韵）
吴仲舒 (Tang)
歌南风之薰兮。肇自前烈。美凯风以时兮。流乎俊哲。澹澹荡荡。生乎无閒。馥馥微微。播于有截。故功成作乐。而上下昭著。治定制礼。而君臣有别。吾亦乘日月之至明。致中和之令节。言而履之。万国称庆。动而法之。千寮胥悦。此所谓规模帝舜。慰洽吾人。操五弦之琴而八风从律。徵三代之乐而六气平均。使天下霈然而有感。穷海外飒尔而知春。至于传之永久。垂之不朽。可以动萌芽。可以荣林薮。薰风之有德也。使国富以人安。薰风之有惠也。使时和而俗阜。若乃燠佳气兮允塞。埽祥烟兮乍开。早绽青门之柳。先惊上苑之梅。晦入阳春之曲。潜吹玉管之灰。此亦韶年之丽景。况有顺时而丰财。或披襟而乍对。或临水而轻拂。承长养则芳气袭于一人。阐煦妪则膏露沾于万物。斯以发号施令。前规后监。三农以之协洽。兆人以之无咸。如此。则典礼备。麟凤至。吾道不乐兮发身有时。薰风自南兮万物咸遂。物本无情。因时而生。百姓日用而不觉。五音岁兆于未萌。傥高飙之借便。顺下风而长鸣。